Diari Oficial de la Generalitat Valenciana


Sumari del DOGV 8243, del 27-02-2018 (2018/1556)

RESOLUCIÓ de 15 de febrer de 2018, del director general de Relacions amb les Corts, per la qual es publica el Conveni marc entre la Generalitat, a través de la Conselleria d'Habitatge, Obres Públiques i Vertebració del Territori, i la Universitat Politècnica de València per a la creació de la Càtedra Innovació en Habitatge.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8243

Data del DOGV
:   27-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1556


Data del document
:   15-02-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria d'Habitatge, Obres Públiques i Vertebració del Territori
    * Universitat Politècnica de València

RESOLUCIÓ de 15 de febrer de 2018, del director general de Relacions amb les Corts, per la qual es publica el Conveni marc entre la Generalitat, a través de la Conselleria d'Habitatge, Obres Públiques i Vertebració del Territori, i la Universitat Politècnica de València per a la creació de la Càtedra Innovació en Habitatge. [2018/1556]  
La Generalitat, a través de la Conselleria d'Habitatge, Obres Públiques i Vertebració del Territori, i la Universitat Politècnica de València han subscrit, prèvia tramitació reglamentària, el dia 16 de gener de 2018, el conveni per a la creació de la Càtedra Innovació en Habitatge, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 15 de febrer de 2018 i número 71/2018, procedeix la publicació en el Diari Oficial de la Generalitat Valenciana del conveni marc esmentat, que figura com a annex d'aquesta resolució.  
  
  
València, 15 de febrer de 2018.- El director general de Relacions amb les Corts: Antonio Torres Salvador.  
  
  
Conveni marc entre la Generalitat, a través de la Conselleria d'Habitatge, Obres Públiques i Vertebració del Territori, i la Universitat Politècnica de València, per a la creació de la Càtedra Innovació en Habitatge  
  
València, 16 de gener de 2018  
  
Reunits  
D'una part, M. José Salvador Rubert, consellera d'Habitatge, Obres Públiques i Vertebració del Territori, en virtut del nomenament efectuat mitjançant el Decret 8/2015, de 29 de juny, del president de la Generalitat, pel qual es nomenen vicepresidenta, consellers, secretària i portaveu del Consell, en nom i representació d'aquesta i expressament facultada per a aquest acte per l'acord del Consell de data 22 de desembre de 2017.  
I d'una altra, Francisco José Mora Mas, en qualitat de rector de la Universitat Politècnica de València, nomenat pel Decret 64/2017, de 26 de maig, del Consell, i en virtut de les atribucions que té conferides per l'article 53.d dels Estatuts de la Universitat Politècnica de València, aprovats pel Decret 182/2011, de 25 de novembre, del Consell.  
  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni, i a aquest efecte  
  
Exposen  
1. Que ambdues entitats tenen objectius i interessos en els camps formatiu, científic, tecnològic i cultural.  
2. Que la Conselleria d'Habitatge, Obres Públiques i Vertebració del Territori (d'ara endavant, la Conselleria) manifesta interés a col·laborar en activitats formatives, d'investigació aplicada i de transferència del coneixement al territori valencià, amb l'objecte d'ampliar les activitats de l'àrea d'innovació en matèria d'habitatge d'aquesta conselleria.  
  
3. Que la Universitat Politècnica de València (d'ara endavant, la UPV) està interessada a col·laborar amb la Conselleria en el desenvolupament d'aquest tipus d'iniciatives, realitzant programes formatius, culturals i de reflexió universitària orientats cap al coneixement i la difusió de les temàtiques que són competències de la Conselleria en matèria d'habitatge.  
4. La creació de la Càtedra Innovació en Habitatge té com a finalitat desenvolupar activitats d'investigació, docents i de difusió sobre futures estratègies d'habitatge relacionades amb les noves necessitats en matèria d'habitatge, tant d'obra nova com de rehabilitació, enfocades de manera especial a l'habitatge de caràcter social. A partir del treball d'ambdues institucions es podran generar sinergies que permeten avanços en el disseny i la construcció del futur parc residencial d'habitatges, i que aquests avanços siguen transferits a la societat per a garantir el benestar dels usuaris i usuàries.  
5. La càtedra realitzarà una labor centrada en la potenciació de seminaris, jornades, conferències, concursos, exposicions, estudis i tallers els objectius dels quals seran la investigació, la formació especialitzada i la difusió pública dels seus avanços dins d'un marc d'anàlisi, la qual cosa possibilitarà una informació rellevant per a les decisions que haja de prendre la Conselleria.  
6. La finalitat, per tant, és aconseguir que la Càtedra Innovació en Habitatge siga un punt d'unió decisiu i funcional entre l'activitat educativa i investigadora de la universitat amb el disseny, la planificació, la gestió, l'execució i el manteniment d'edificis d'habitatges, tant d'obra nova com de rehabilitació, a la Comunitat Valenciana.  
7. Tenint en compte tot això, la UPV i la Conselleria estimen oportú formalitzar aquest conveni, d'acord amb les següents  
  
  
CLÀUSULES  
  
Primera. Objecte del conveni  
Per complir els objectius anteriors, és objecte d'aquest conveni la creació, per part de la Universitat Politècnica de València, de la Càtedra Innovació en Habitatge com una plataforma acadèmica que pretén constituir un espai d'investigació atenent les noves necessitats en matèria d'habitatge i formes d'habitar-les, així com la divulgació i la transferència del coneixement vinculat a aquestes temàtiques, i determinar el marc de col·laboració entre la Conselleria i la Universitat Politècnica de València en el foment del coneixement i difusió de temàtiques relacionades amb l'habitatge i la seua relació amb la societat.  
  
El desenvolupament d'aquestes activitats serà dut a terme a través de l'Escola Tècnica Superior d'Arquitectura (ETSA). Així mateix, en funció dels projectes concrets realitzats per la Càtedra, podran col·laborar en aquests altres centres, departaments i instituts.  
  
Segona. Activitats de la Càtedra  
Amb la finalitat de complir els objectius definits en la clàusula anterior, la Càtedra desenvoluparà, entre d'altres, les següents activitats:  
  
a) Activitats de divulgació i transferència de coneixement  
- Realització de jornades de divulgació tècnica, tecnològica i artística.  
- Publicacions sobre temes d'interés en l'àmbit de la Càtedra.  
- Promoció en esdeveniments científics, tècnics i artístics.  
- Organització d'exposicions i promoció d'activitats culturals.  
  
- Divulgació de les activitats de la Càtedra.  
- Conferències, seminaris i tallers.  
- Organització i convocatòria de concursos  
b) Activitats d'investigació i desenvolupament  
- Desenvolupament de línies d'investigació conjunta.  
- Suport en la realització de tesis doctorals en l'àrea de coneixement de la Càtedra.  
- Realització d'estudis i treballs de recerca.  
- Promoció de trobades nacionals i internacionals d'experts en l'àrea d'interés de la Càtedra.  
I, a més, qualsevol altra activitat que la Comissió de Seguiment de la Càtedra considere d'interés i acorde dins de les disponibilitats econòmiques de la Càtedra i de les finalitats que constitueixen l'objecte d'aquest conveni.  
Les activitats que es desenvolupen a l'empara de la Càtedra quedaran subjectes a la normativa de la UPV.  
  
Tercera. Convenis i acords singulars  
Per al desenvolupament d'activitats específiques previstes en la clàusula segona d'aquest conveni, les parts subscriuran els oportuns convenis o acords singulars.  
La Conselleria d'Habitatge, Obres Públiques i Vertebració del Territori finançarà aquestes activitats amb una aportació anual prevista en els pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
Quarta. Obligacions econòmiques  
L'aplicació i l'execució d'aquest conveni, incloent-hi a aquest efecte tots els actes jurídics que puguen dictar-se per a executar-lo i desenvolupar-lo, no podrà suposar obligacions econòmiques per a la Generalitat, i, en tot cas, hauran de ser ateses amb els seus mitjans personals i materials.  
  
Cinquena. Òrgan mixt de seguiment i control  
Per al compliment dels compromisos i del seguiment de la marxa del Conveni es constituirà una comissió de seguiment, que estarà integrada per dues persones en representació de la UPV, dues en representació de la Conselleria i la persona que dirigisca la Càtedra. La Comissió es constituirà en el termini de quinze dies a partir de l'entrada en vigor d'aquest conveni i es reunirà sempre que siga sol·licitat per alguna de les parts signatàries.  
La Comissió vetlarà pel bon compliment d'aquest conveni, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
Una còpia de les actes, acords o informes que, si escau, emeta la Comissió de Seguiment, en el desenvolupament i execució de les funcions que tinga assignades, serà remesa a la Secretaria Autonòmica d'Habitatge, Obres Públiques i Vertebració del Territori.  
  
Sisena. Ubicació i seu  
Les activitats objecte d'aquest conveni referents a la Càtedra Innovació en Habitatge es realitzaran en la seu de les instal·lacions pròpies de la UPV o en qualsevol altre espai determinat de comú acord per ambdues institucions.  
  
Setena. Data d'inici de l'eficàcia i termini de vigència  
Aquest conveni entrarà en vigor en el moment de la signatura i vigirà durant quatre anys computats des d'aquesta data, es podrà prorrogar per un període igual per acord unànime de les parts, que es produirà, si no es denuncia el conveni, en qualsevol moment abans de la finalització del termini de vigència previst.  
  
Huitena. Confidencialitat  
La confidencialitat i la publicació de resultats es regularan, de mutu acord entre la UPV i la Conselleria, si s'estima oportú, mitjançant un conveni específic.  
  
Novena. Extinció del conveni  
Aquest conveni s'extingirà quan concórrega qualsevol de les següents causes de resolució:  
a) Pel transcurs del termini de vigència del conveni sense que se n'haja acordat la pròrroga.  
b) Per mutu acord entre les parts.  
c) Per decisió unilateral d'una de les parts, mitjançant una comunicació expressa per escrit a l'altra part amb dos mesos d'antelació a la data en què el done per rescindit.  
d) Per incompliment de les obligacions i compromisos assumits per cadascuna de les parts en aquest conveni.  
En aquest cas, qualsevol de les parts podrà notificar a la part incomplidora un requeriment perquè complisca, en un determinat termini, les obligacions o compromisos que es consideren incomplits, en els termes establits en l'article 51.2 de la Llei 40/2015, d'1 d'octubre, de règim jurídic del sector públic.  
e) Per decisió judicial declaratòria de la nul·litat del conveni.  
f) Per qualsevol altra causa diferent de les anteriors prevista en el conveni o en les lleis.  
  
Deu. Efectes de la resolució d'aquest conveni  
El compliment i la resolució d'aquest acord en causaran la liquidació amb l'objecte de determinar les obligacions i compromisos de cadascuna de les parts, en els termes establits en l'article 52 de la Llei 40/2015.  
  
  
Onze. Nomenament de la persona que exercisca la direcció de la Càtedra  
El procediment per a nomenar la persona que dirigirà la Càtedra serà el següent: una vegada oïda la proposta de la Comissió, el rector de la Universitat Politècnica de València realitzarà, si escau, el nomenament, que haurà de recaure necessàriament en un professor o professora de la Universitat Politècnica de València. Les seues funcions seran les que determine la Comissió Mixta de conformitat amb la normativa de la UPV.  
  
Dotze. Jurisdicció  
Aquest conveni té naturalesa administrativa i es regirà per les normes del dret administratiu; en cas de conflicte serà competent la jurisdicció contenciosa administrativa.  
  
I, com a prova de conformitat amb tot això, signen per duplicat aquest conveni al lloc i en la data indicats més amunt,  
  
La consellera d'Habitatge, Obres Públiques i Vertebració del Territori: M. José Salvador Rubert.  
El rector de la Universitat Politècnica de València: Francisco José Mora Mas.